Twee gesinne dakloos gelaat ná reusebrandDie vlamme het twee huise in puin gelê en sowat 450 ha kleinhoewes verwoes. Foto: Verskaf Die landelike gebied by Bultfontein, noord van Pretoria, het Maandagoggend soos ŉ slagveld gelyk nadat ŉ veldbrand gister sowat 50 kleinhoewes in puin gelê. Tarien Cooks, lid van die Apiesrivier-brandbeskermingsvereniging, beskryf dit as ŉ treurige toneel wat ŉ gebied van sowat 450 ha insluit. Sy vertel die brand het omstreeks 12:00 ontstaan en inwoners van talle omliggende gemeenskappe, hul brandbeskermingsvereniging en dié van Sinoville asook die Tshwane-brandweer kon dit eers 18:00 onder beheer bring. Die oorsaak van die brand en presies waar dit ontstaan het, is nog onbekend. “Die toestande was verskriklik uitdagend weens die droë toestande en die sterk, wispelturige wind wat eers dié kant toe en dan daai kant toe waai,” het Cooks Maandagoggend gesê. “Die vlamme het oor vier paaie gespring, wat dit moeilik gemaak het om by die brand uit te kom om dit te probeer blus.” Twee gesinne is haweloos gelaat toe hul woonplek afgebrand het. ŉ Vrou het tweedegraadse brandwonde aan haar arm en gesig opgedoen en ŉ tienerseun, wat ly aan ŉ harttoestand, is in die Netcare Montana-hospitaal opgeneem vir behandeling vir uitputting. Cooks loof die gemeenskap en inwoners van omliggende gebiede vir hul samewerking. In ŉ stadium was daar soveel as 50 voertuie op die toneel van mense wat kom hand bysit het. Sy sê hulp kom uit alle oorde vir die mense wat alles in die brand verloor het. “Die brandgevaar oor die hele Gauteng vir die volgende paar dae is rooi,” waarsku Cooks. “Ons hoop en bid die reën sal kom.” Enigeen wat die slagoffers wil bystaan, kan die organisasie Outreach Foundation se Jolanda Louwrens by 061 054 4194 of Mara van den Heever by 071 330 3335 bel. So nie kan lesers wat bydraes wil aflewer, dit na Sekelboslaan 95A, Bultfontein, bring.